Polisie fnuik rooftog ná wenk | Maroela Media
Vyf verdagtes wat na bewering beplan het om ŉ onderneming in Benoni aan die Oos-Rand te beroof is vandeesweek vasgetrek voordat die beweerde beplande rooftog uitgevoer kon word.
Lt.kol. Mack Mngomezulu, woordvoerder van die polisie, het gesê die polisie se taktiese reaksie- eenheid het inligting ontvang omtrent ŉ beplande rooftog by ŉ onderneming in Kingsway en het uit dié inligting ŉ verdagte voertuig met vyf insittendes as die betrokke verdagtes geïdentifiseer.
“Nadat die verdagtes opgemerk het dat die polisie hulle monitor, het hulle probeer om weg te jaag en die polisie het hulle agternagesit,” het Mngomezulu gesê. Die polisie kon daarin slaag om die verdagtes op die R21-snelweg naby die Nellmapius-afrit in Pretoria vas te trek.
Die verdagtes se voertuig is deursoek en vier ongelisensieerde vuurwapens en ammunisie is daarin gevind.
Die verdagtes is in hegtenis geneem en aangekla van besit van ongelisensieerde vuurwapens en ammunisie, sameswering tot sakeroof en roekelose en nalatige bestuur. Hulle sal binnekort in die Benoni-landdroshof verskyn.
Wel gedaan aan die Polisie.